b"\n_START_ARTICLE_\nHezbolah\n_START_SECTION_\nZgodovina\n_START_PARAGRAPH_\nV zgodnjih \xc5\xa1estdesetih letih prej\xc5\xa1njega stoletja se je pri\xc4\x8delo med \xc5\xa1iitskimi muslimani v Libanonu \xc5\xbeivahno religiozno gibanje, ki se je zavzemalo za o\xc5\xbeivitev temeljnih principov islama. Glavni pobudnik in akter omenjenega dogajanja je bila \xc5\xa1iitska duhov\xc5\xa1\xc4\x8dina, iz\xc5\xa1olana v verski \xc5\xa1oli v svetem ira\xc5\xa1kem mestu Najaf. Govori, pridige in kulturno dogajanje je bilo omejeno na mo\xc5\xa1eje, kjer se je \xc5\xa1iitsko ljudstvo zbiralo okoli svojih verskih u\xc4\x8diteljev. Na politi\xc4\x8dno ter versko organiziranje in emancipacijo \xc5\xa1iitov sta vplivala predvsem imam Musa al-Sadr in ajatola Sayed Muhamed Husein Fadlalah. \xc5\xa0iitski muslimani so bili v tistem obdobju najrevnej\xc5\xa1a in najmanj izobra\xc5\xbeena populacija v Libanonu. Poleg tega je ve\xc4\x8dina (neizobra\xc5\xbeenega) \xc5\xa1iitskega prebivalstva \xc5\xbeivela v najrevnej\xc5\xa1ih predelih Libanona, kjer niso bili zagotovljeni niti osnovni pogoji za dostojno pre\xc5\xbeivetje. Hkrati s temi razmerami se je pri\xc4\x8dela spreminjati demografska slika Libanona v korist \xc5\xa1iitskih muslimanov. \xc5\xa0iitom ni uspelo premostiti velike socialne in ekonomske zaostalosti v primerjavi z sunitskimi muslimani in kr\xc5\xa1\xc4\x8danskim maronitom. V teh razmerah \xc5\xa1iitski duhov\xc5\xa1\xc4\x8dini ni bilo te\xc5\xbeko vplivati na mno\xc5\xbeice in jim vrniti upanje v bolj\xc5\xa1o prihodnost._NEWLINE_V tistem obdobju je bila edina resna politi\xc4\x8dna in oboro\xc5\xbeena sila med \xc5\xa1iiti milica Amal, ki je v libanonski dr\xc5\xbeavljanski vojni nastopala v najve\xc4\x8dji meri z defenzivno taktiko bojevanja, vendar se s splo\xc5\xa1nimi politi\xc4\x8dnimi zadevami ni ukvarjal (Kramer 1993, 541). Pomemben mejnik pri libanonskih \xc5\xa1iitih predstavlja Iranska islamska revolucija, ki je februarja 1979 na oblast pripeljala ajatolo Homeinija. Iran je postal islamska republika, v kateri je bila vsa oblast v rokah iranskih \xc5\xa1iitskih klerikov. Leta 1982 je pri\xc5\xa1lo do izraelske voja\xc5\xa1ke invazije na Libanon. Veliko \xc5\xa1iitov se je v sklopu razli\xc4\x8dnih palestinskih skupin in frakcij, ali pa pod poveljstvom sirske vojske, bojevalo zoper izraelsko vojsko. Zaradi teh usodnih dogodkov za \xc5\xa1iitsko prebivalstvo v Libanonu, je vse bolj dozorevala zamisel o \xc5\xa1iitski organizaciji, ki bi se na temelju iranske razli\xc4\x8dice islama z oro\xc5\xbejem (islamski jihad)  uprla izraelski zasedbi libanonskega ozemlja. Predvsem \xc5\xa1iitski kleriki so po iranskem zgledu, \xc5\xbeeleli tudi v Libanonu islamsko republiko s \xc5\xa1eriatskim pravom. Islamizacija Libanona in upor zoper sionisti\xc4\x8dne (judovske) brezverce sta bili zmesi iz katerih je nastal Hezbolah.\n_START_SECTION_\nRekrutacija\n_START_PARAGRAPH_\nHezbolah je svoje \xc4\x8dlanstvo \xc4\x8drpal predvsem iz skupin libanonskega prebivalstva (Kramer 1993, 543-544). Najbolj se je zana\xc5\xa1al na mlaj\xc5\xa1o \xc5\xa1iitsko duhov\xc5\xa1\xc4\x8dino, ki se je, tako kot njeni starej\xc5\xa1i kolegi, \xc5\xa1olala v \xc5\xa1iitskih svetih mestih v Iraku. V 70-ih letih so se ira\xc5\xa1ki varnostni organi odlo\xc4\x8dili, da iz dr\xc5\xbeave iz\xc5\xbeenejo ve\xc4\x8dino \xc5\xa1iitskih \xc5\xa1tudentov. Tako se je veliko libanonskih \xc5\xa1iitov vrnilo na svoje domove. \xc5\xa0iitska duhovni\xc5\xa1ka elita jih ni sprejela pod svoje okrilje, tako so se pridru\xc5\xbeili mno\xc5\xbeici razo\xc4\x8daranih ter brezpravnih v dr\xc5\xbeavi. Ko so leta 1982 iranski emisarji pri\xc5\xa1li v dolino Bekaa razgla\xc5\xa1evati islamsko revolucijo, so bili prav mladi \xc5\xa1iitski kleriki med prvimi, ki so se odzvali njihovemu klicu ter zasedli vodilna mesta v Hezbolahu._NEWLINE_Velike \xc5\xa1iitske dru\xc5\xbeine iz doline Bekaa, ki so organizirane v klane so se znotraj gibanja Amal po\xc4\x8dutile zapostavljene saj so vodilni v Amalu izhajali iz ju\xc5\xbenega dela Libanona. Klani so imeli za glavni vir svojega dohodka trgovanje s prepovedanimi drogami, ki je bilo v razcvetu po oslabitvi oziroma propadu osrednje oblasti v Libanonu. \xc4\x8clanstvo v Hezbolahu jim je ponujalo legitimiziranje njihovega statusa, kjer so pridobili neproporcionalno veliko mest v vodstvu te organizacije, ki jim je dopustila, da se \xc5\xa1e naprej ukvarjajo z njihovo dobi\xc4\x8dkonosno dejavnostjo. Prva dva generalna sekretarja Hezbolaha Tufaili in Musawi sta izhajala iz doline Bekaa._NEWLINE_Na drugi strani pa so se \xc5\xa1iitski bojevniki z voja\xc5\xa1kim znanjem in izku\xc5\xa1njami zaradi dejstva, da se izognejo rev\xc5\xa1\xc4\x8dini pridru\xc5\xbeili razli\xc4\x8dnim palestinskim organizacijam v Libanonu in se skupaj z njimi bojevali proti izraelski vojski. Po izgonu Palestincev iz Libanona leta 1982 so izgubili zato\xc4\x8di\xc5\xa1\xc4\x8de, ki jim ga ni dal niti \xc5\xa1iitski Amal. Iranski emisarji so takoj spoznali vrednost teh, tedaj brezdelnih borcev, z dragocenimi voja\xc5\xa1kimi izku\xc5\xa1njami in so jih brez te\xc5\xbeav uspeli pritegniti v vrste islamisti\xc4\x8dne organizacije. Prebe\xc5\xbeniki iz Amala in iranski emisarji so se pri nova\xc4\x8denju osredoto\xc4\x8dili predvsem na voja\xc5\xa1ki del, kjer so uspeli prepri\xc4\x8dati, zlasti mlaj\xc5\xa1e poveljnike, ki v Amalu niso imeli mo\xc5\xbenosti za skoraj\xc5\xa1nje napredovanje. Za sodelovanje v Hezbolahu jih je pritegnilo predvsem dejstvo, da so jim ponudili vi\xc5\xa1ja poveljni\xc5\xa1ka mesta._NEWLINE_Mno\xc5\xbeice \xc5\xa1iitov, ki niso pripadali nobeni formalni instituciji. Velika ve\xc4\x8dina med njimi so bili revni begunci iz juga dr\xc5\xbeave, ki so se v velikem \xc5\xa1tevilu stekali v ju\xc5\xbena predmestja Bejruta, kjer so iskali bolj\xc5\xa1e mo\xc5\xbenosti za pre\xc5\xbeivetje. Nad Amalom in \xc5\xa1iitsko duhovni\xc5\xa1ko elito so bili razo\xc4\x8darani, ker niso dovolj \xc5\xa1\xc4\x8ditili \xc5\xa1iitskih interesov. Iranski emisarji so jim uspeli priskrbeti hrano, delo, denarna posojila, zdravila in druge ugodnosti. V zameno so Hezbolahu izkazovali lojalnost. Personifikacija krivic, ki so se jim dogajale je bil visok \xc5\xa1iitski klerik Fadlalah, ve\xc4\x8dkrat predstavljen v javnosti tudi kot duhovni mentor Hezbolaha. Fadlalah izhaja iz ju\xc5\xbenega Libanona od koder se je preselil v vzhodni Bejrut, nakar je leta 1976 kot begunec prebegnil v ju\xc5\xbeno predmestje prestolnice, kjer je vzpostavljal \xc5\xa1iitsko infrastrukturo. Mo\xc5\xa1eje, ki jih je tam zgradil in tudi vodil so postale glavno opori\xc5\xa1\xc4\x8de Hezbolaha v libanonski prestolnici.\n_START_SECTION_\nOrganizacijska struktura\n_START_PARAGRAPH_\nPosvetovalni svet in generalni sekretar (Majlis al-Shura ali kraj\xc5\xa1e Shura) je najvi\xc5\xa1ji organ Hezbolaha. Od prvega javnega nastopa Hezbolaha leta 1985 pa vse do leta 1989 je bila sestava tega kolektivnega organa prepu\xc5\xa1\xc4\x8dena najvi\xc5\xa1jim religioznim avtoritetam v organizaciji. \xc5\xa0tevilo \xc4\x8dlanov v Posvetovalnem svetu je bilo razli\xc4\x8dno v posameznih obdobjih. Prav tako v tem \xc4\x8dasu ni bilo nobenega voditelja ali predsedujo\xc4\x8dega svetu.  V Odprtem pismu leta 1985 se je pojavila zahteva po ustanovitvi polo\xc5\xbeaja uradnega glasnika organizacije, s\xc4\x8dasoma pa se pojavijo tudi potrebe po spremembi organizacijske strukture Hezbolaha. \xc5\xa0tevilo \xc4\x8dlanov Posvetovalnega sveta so omejili na devet \xc4\x8dlanov izvoljenih za eno leto. Volilno pravico so imeli le najvi\xc5\xa1ji predstavniki organizacije. Posvetovalni svet je izmed svojih \xc4\x8dlanov izvolil generalnega sekretarja. Za prvega generalnega sekretarja Hezbolaha so 11. novembra 1989 izvolil \xc5\xa1ejka Subhija Tufailija.\n_START_SECTION_\nHezbolahove socialne in dobrodelne dejavnosti\n_START_PARAGRAPH_\nHezbolah preka\xc5\xa1a vse druge podobne organizacije in stranke v Libanonu in tudi \xc5\xa1ir\xc5\xa1e regiji v organiziranju socialnih in dobrodelnih dejavnosti ter drugih javnih slu\xc5\xbeb. S tovrstnimi dejavnostmi se ukvarja zlasti na podro\xc4\x8djih naseljenih s \xc5\xa1iitskimi muslimani. Prav tem \xc2\xbbmirnodobnim\xc2\xab\xc2\xa0dejavnostim gre zasluga za priljubljenost Hezbolaha med \xc5\xa1ir\xc5\xa1o muslimansko populacijo, ki se Hezbolahu vra\xc4\x8da v obliki podpore njegovim voja\xc5\xa1ko-gverilskim aktivnostim, prav tako pa tudi v obliki volilne podpore na volitvah. \xc4\x8ceprav gre najve\xc4\x8dja zasluga za zelo razvejano mre\xc5\xbeo teh ustanov iranski finan\xc4\x8dni pomo\xc4\x8di, ki jo prejema Hezbolah, ne moremo zanikati izredno profesionalnih storitev in organiziranosti, ki bi ne bila mogo\xc4\x8da brez natan\xc4\x8dnega na\xc4\x8drtovanja in posebne pozornosti namenjene tem dejavnostim.\n_START_SECTION_\nOrganizacija za rekonstrukcijo \xe2\x80\x93 Jihad al-Bina\n_START_PARAGRAPH_\nOrganizacija za rekonstrukcijo (Jihad al-Bina) je bila ustanovljena manj kot tri leta po ustanovitvi Hezbolaha. Prva naloga, zaupana tej organizaciji, je bila obnova, zaradi izraelskega bombardiranja uni\xc4\x8denega mesta Bir al-Abed. Ve\xc4\x8dji del dejavnosti te organizacije obsega obnova stavb in druge infrastrukture uni\xc4\x8dene zaradi izraelskega bojnega delovanja. Najve\xc4\x8d stavb potrebnih obnove je bilo v ju\xc5\xbenem Libanonu, kjer je prihajalo do najve\xc4\x8djih spopadov in prekomejnega obstreljevanja med izraelsko vojsko in proizraelsko ju\xc5\xbenolibanonsko milico SLA na eni in pripadniki Hezbolaha na drugi strani. Poleg tega organizacija sodeluje tudi pri obnovi domov v dolini Bekaa in drugih predelih Libanona ter pri sanaciji okolja in infrastrukture ter za\xc5\xa1\xc4\x8diti civilnega prebivalstva ob naravnih nesre\xc4\x8dah na podro\xc4\x8dji kjer \xc5\xbeivijo \xc5\xa1iiti. V mestih, zlasti v ju\xc5\xbenih predelih Bejruta, kjer komunalne infrastrukture takoreko\xc4\x8d ni, organizacija zagotavlja prebivalstvu redno preskrbo z vodo in odvoz smeti.\n_START_SECTION_\nZdravstvene, socialne in izobra\xc5\xbeevalne ustanove\n_START_PARAGRAPH_\nNa zdravstvenem podro\xc4\x8dju je Hezbolah ustanovil Islamsko zdravstveno organizacijo (Islamic Health Organization \xe2\x80\x93 IHO), ki upravlja z devetimi zdravstvenimi centri, z devetnajstimi ambulantami, od katerih so tri mobilne.  Poudariti je treba, da so vse te zdravstvene ustanove nahajajo v glavnem na ruralnih obmo\xc4\x8djih, kjer ni dr\xc5\xbeavnih bolni\xc5\xa1nic, zato je njihova vloga toliko ve\xc4\x8dja.  IHO upravlja tudi z desetimi centri za civilno obrambo.\n_START_SECTION_\nUstanova za ranjence (Institution for the Wounded)\n_START_PARAGRAPH_\nSkrbi za zdravstveno nego in psihi\xc4\x8dno zdravljenje borcev in civilistov, ki jih je prizadela vojna. Nega vklju\xc4\x8duje mese\xc4\x8dno denarno nakazilo, zdravljenje in rehabilitacijo ter pripravo prizadetih za vklju\xc4\x8ditev v dru\xc5\xbebo. Ustanova upravlja s \xc5\xa1tirimi zdravstvenimi, rehabilitacijskimi in rekreacijskimi centri na obmo\xc4\x8djih Bejruta, ju\xc5\xbenega Libanona in doline Bekaa.\n_START_SECTION_\nFilantropska in socialna ustanova za mu\xc4\x8denike (Philantropic and Social Martyrs' Institution)\n_START_PARAGRAPH_\nDeluje neodvisno na finan\xc4\x8dni, operativni in upravljalni ravni. Ta ustanova skrbi za dru\xc5\xbeine mu\xc4\x8denikov (otroci, zakonci, star\xc5\xa1i) padlih v boju. Program skrbi zajema socialno skrb, zagotavljanje stanovanj, izobra\xc5\xbeevanja, obla\xc4\x8dil, zdravstvenih storitev, drugih razli\xc4\x8dnih socialnih potreb, ter slu\xc5\xbeb otrokom, ko le-ti kon\xc4\x8dajo \xc5\xa1olanje. Ustanova nudi pomo\xc4\x8d tudi dru\xc5\xbeinam vojnih zapornikov.\n_START_SECTION_\nOdbor islamske filantropije (The Islamic Philantropic Committe)\n_START_PARAGRAPH_\nJe prav tako finan\xc4\x8dno, operativno in upravljalno neodvisna institucija, ki ima na skrbi sirote, reve\xc5\xbee, invalide, razseljene in starej\xc5\xa1e osebe v obliki zagotavljanja finan\xc4\x8dne pomo\xc4\x8di, bivali\xc5\xa1\xc4\x8da, hrane in izobra\xc5\xbeevanja. Med drugim upravlja s \xc5\xa1tirimi brezpla\xc4\x8dnimi \xc5\xa1olami in tremi centri za otroke s posebnimi potrebami (Qassem 2005, 85). Hezbolah upravlja tudi s svojimi lastnimi osnovnimi in srednjimi \xc5\xa1olami v katerih pouk poteka po dr\xc5\xbeavnem u\xc4\x8dnem na\xc4\x8drtu, kateremu so dodane ure z religioznimi vsebinami.  Poleg \xc5\xa1e nekaterih dobrodelnih in socialnih dejavnosti je Hezbolah s svojimi ustanovami zelo aktiven tudi na podro\xc4\x8djih, kjer je glavni vir pre\xc5\xbeivetja kmetijstvo. Ti predeli naseljeni v veliki meri s \xc5\xa1iitskim prebivalstvom se nahajajo v ju\xc5\xbenem Libanonu in v dolini Bekaa. Predvsem \xc5\xbee omenjena organizacija Jihad al-Bina zagotavlja kmetovalcem potrebne stroje, tehni\xc4\x8dno pomo\xc4\x8d in kmetijske svetovalce.\n_START_SECTION_\nHezbolahova voja\xc5\xa1ko-gverilska organiziranost in  teroristi\xc4\x8dna dejavnost\n_START_PARAGRAPH_\nHezbolah je v javnosti najbolj znan po svoji teroristi\xc4\x8dni in gverilsko-voja\xc5\xa1ki dejavnosti v Libanonu in tudi drugod po svetu. Obenem pa je organiziranost njegovih voja\xc5\xa1ko-gverilskih enot in obve\xc5\xa1\xc4\x8devalno-varnostnega aparata v javnosti skoraj neznana. V  literaturi se pojavljajo razli\xc4\x8dni podatki o organiziranosti in dejavnostih Hezbolaha, ki so dostikrat tudi protislovni in pomanjkljivi. Ta dejavnost nedvomno spada v Hezbolahov Odbor za jihad, ki je neposredno podrejen Posvetovalnemu svetu oziroma generalnemu sekretarju organizacije. Hezbolahovo vodstvo vedno znova poudarja nelo\xc4\x8dljivo povezanost politi\xc4\x8dnega in voja\xc5\xa1kega krila organizacije.   Zanimivo je, da to povezanost brez zadr\xc5\xbekov sprejemata tudi ameri\xc5\xa1ka in izraelska vlada, zato je organizacija kot celota na njunem seznamu teroristi\xc4\x8dnih organizacij.\n_START_SECTION_\nIslamski odpor (al-Muqawama al-Islamiya)\n_START_PARAGRAPH_\nVoja\xc5\xa1ko krilo Hezbolaha se imenuje Islamski odpor (Islamic Resistence oziroma arabsko: al-Muqawama al-Islamiya). Omenjena organizacija deluje predvsem na jugu Libanona v bli\xc5\xbeini izraelske meje. Nikoli ni bila prav \xc5\xa1tevil\xc4\x8dna, vendar so njeni pripadniki voja\xc5\xa1ko zelo izurjeni in dobro oboro\xc5\xbeeni. Medtem ko nekateri viri navajajo, da Islamski odpor ni imel nikoli ve\xc4\x8d kot 500 gverilcev, pa drugi trdijo, da enote Islamskega odpora sestavlja jedro 300 do 400 borcev in najmanj 1500 oboro\xc5\xbeenih simpatizerjev.   Islamski odpor predstavlja Hezbolahov najpomembnej\xc5\xa1i del. Veliko kasnej\xc5\xa1ih voditeljev Hezbolaha (generalni sekretarji, \xc4\x8dlani Posvetovalnega sveta in Hezbolahovih odborov) je pri\xc5\xa1lo na svoje polo\xc5\xbeaje ravno iz vrst Islamskega odpora. V dolini Bekaa sta organizacijo obvladovala kasnej\xc5\xa1a generalna sekretarja Tufaili in Musavi. Medtem ko je bil prvi glavna povezava med Hezbolahom in Teheranom in z Iransko revolucionarno gardo, je drugi obvladoval Hezbolahovo varnostno-obve\xc5\xa1\xc4\x8devalno in voja\xc5\xa1ko krilo stranke (Islamski odpor). Na podro\xc4\x8dju Bejruta je bil za voja\xc5\xa1ko in teroristi\xc4\x8dno dejavnost odgovoren Nasralah, ki je vzdr\xc5\xbeeval stike z Iranom preko iranskega veleposlani\xc5\xa1tva v Bejrutu.\n_START_SECTION_\nStopnja gro\xc5\xbenje, ki jo skupina predstavlja\n_START_PARAGRAPH_\nGlavni mejnik v Hezbolahovi zgodovini je okoli leta 1990, ko Hezbolah dejansko sprejme politi\xc4\x8dno realnost, preneha s svojimi teroristi\xc4\x8dnimi aktivnostmi. Sodeluje na volitvah, voja\xc5\xa1ko krilo pa preusmeri pozornost na boj zoper Izrael. Le ta v mnogo manj\xc5\xa1em obsegu \xc5\xa1e vedno poteka vendar z druga\xc4\x8dnimi sredstvi. Hezbolah se v novem tiso\xc4\x8dletju soo\xc4\x8da z novimi izzivi, ki so jih prinesle nove okoli\xc5\xa1\xc4\x8dine. Po izraelskem umiku iz Libanona leta 2000 se je pri\xc4\x8delo tudi v libanonski javnosti pojavljati vpra\xc5\xa1abje razoro\xc5\xbeitve Hezbolaha, oziroma smisla obstoja njegovega oboro\xc5\xbeenega krila. Stranka se je pri nasprotovanju temu oprla na veliko naklonjenost doma\xc4\x8dega javnnega mnenja. Naslednji mejnik predstavlja globalni boj proti terorizmu, ki ga je prinesel 11. september 2001. Pritiski na Hezbolahove glavne mecene, Iran in Sirijo, so se pove\xc4\x8dali, kar je nenazadnje prineslo tudi umik sirske vojske iz Libanona. Na to je vplivalo seveda tudi ameri\xc5\xa1ko in britansko posredovanje v Iraku ter posledi\xc4\x8dno padec Huseina. S tem se je v Iraku pove\xc4\x8dal vpliv \xc5\xa1iitskega dejavnika, kar bi lahko vplivalo tudi na izbolj\xc5\xa1anje polo\xc5\xbeaja \xc5\xa1iitov v Libanonu."